b'\n_START_ARTICLE_\nLottamuseo\n_START_SECTION_\nN\xc3\xa4yttelyt\n_START_PARAGRAPH_\nMuseon p\xc3\xa4\xc3\xa4n\xc3\xa4yttely on nimelt\xc3\xa4\xc3\xa4n \xe2\x80\x9dLotan Tarina \xe2\x80\x93 Vaadi aina enin itselt\xc3\xa4si\xe2\x80\x9d. Se kertoo Lotta Sv\xc3\xa4rd -j\xc3\xa4rjest\xc3\xb6n ty\xc3\xb6st\xc3\xa4 ja historiasta sek\xc3\xa4 lottien omista komennuskokemuksista nykyaikaisen n\xc3\xa4yttelytekniikan avulla._NEWLINE_Museon piharakennukseen on tehty \xe2\x80\x9dKentt\xc3\xa4lotan Arki" -n\xc3\xa4yttely,  joka kuvaa lottien ty\xc3\xb6t\xc3\xa4 ja olosuhteita rintamalla.\n_START_SECTION_\nMuseorakennus ja puutarha\n_START_PARAGRAPH_\nRakennuksen ovat suunnitelleet arkkitehdit Irmeli ja Markus Visanti. Se suunniteltiin Lottakodiksi, entisten lottien kokoontumispaikaksi, jossa voisi j\xc3\xa4rjest\xc3\xa4\xc3\xa4 my\xc3\xb6s n\xc3\xa4yttelyit\xc3\xa4. Lottakoti avattiin kev\xc3\xa4\xc3\xa4ll\xc3\xa4 1996, ja se on nykynimelt\xc3\xa4\xc3\xa4n Lottamuseo._NEWLINE_Museon puutarhassa on huvila-ajan muistona ilmeisesti 1900-luvun ensimm\xc3\xa4iselt\xc3\xa4 vuosikymmenelt\xc3\xa4 per\xc3\xa4isin olevat h\xc3\xa4m\xc3\xa4h\xc3\xa4kinseittiportti, betoninen suihkukaivo ja antiikin asuun puettua naista esitt\xc3\xa4v\xc3\xa4 marmoriveistos. Portti, suihkukaivo ja veistos on entis\xc3\xb6ity vuosina 2011\xe2\x80\x932014. Patsaan esitt\xc3\xa4m\xc3\xa4\xc3\xa4 naista on alettu kutsua Josefiinaksi._NEWLINE_Puutarhassa on my\xc3\xb6s toisinto kuvanveist\xc3\xa4j\xc3\xa4 Nina Sailon Lotta Sv\xc3\xa4rd -patsaasta, jonka alkuper\xc3\xa4isvalos on Lappeenrannassa.'